Shovel Knight

***Shovel Knight*** er et plattformspill utviklet og utgitt av Yacht Club Games. Spillet ble finansiert gjennom Kickstarter og kom ut på Microsoft Windows, Nintendo 3DS, og Wii U i juni 2014, og til macOS og Linux september samme år. Utgaver til PlayStation 3, PlayStation 4, PlayStation Vita og Xbox One kom ut i april 2015, og til Nintendo Switch mars 2017. *Shovel Knight* er inspirert av plattformspill utviklet for Nintendo Entertainment System og har blitt utvidet med nye, nedlastbare kampanjer siden den opprinnelige lanseringen.

## Gameplay
Spilleren skal kontrollere en anerkjent eventyrer som forsøker å redde partneren sin, Shield Knight, samtidig som han må slåss mot Enchantress og hennes Order of No Quarter. Spilleren kan angripe motstandere med en spade, grave seg gjennom jordblokker eller grave opp skatter. Nivåene har en rekke sjekkpunkter, og avsluttes med en kamp mot et av ordenens åtte medlemmer. Hver del av verdenskartet inneholder tre riddere, og spilleren må beseire alle før det er mulig komme seg videre til neste område. Underveis kan spilleren også samle inn forskjellige skatter på nivåene for å forbedre sine evner.

Ved å finne en selger ved navn Chester gjemt i nivåene, kan spilleren også kjøpe forskjellige gjenstander kalt relikvier. Disse relikviene kan gi nyttige effekter, og drives av magi. Eksempler på relikvier inkluderer en magisk medaljong som gir midlertidig usårbarhet, eller en tryllestav som kan skyte ildkuler. Spilleren kan også bruke disse skattene til å kjøpe nyttige oppgraderinger - deriblant bedre helse, magiske kapasitet, en rustning eller spade. For eksempel kan en oppgradering for spaden gjøre at den kan skyte ut skadelige prosjektiler når spilleren har maksimal helse.

Hvis spilleren dør mister man en del av skatten sin på dødsstedet, og spilleren kan returnere til dette stedet for å gjenvinne sitt tapte gull. Men hvis spilleren dør en gang til før man rekker å få tak i denne skatten igjen, så blir dette gullet tapt for alltid.

## Handling
Historien begynner med at spilleren og partneren hans, Shield Knight, er kjente og suksessrike eventyrere. Men når de skal utforske Skjebne-tårnet, forbanner en amulett Shield Knight og etterlater Shovel Knight strandet utenfor det nå forseglede tårnet. I sorg over tapet av vennen sin gir spilleren opp eventyrene, og går i selvpålagt eksil. Men i løpet av hans fravær stiger et mektig vesen kjent som «Enchantress» til makten, og sprer ondskap over hele landet. Når spilleren får høre at Enchantress har åpnet Skjebne-tårnet hvor Shield Knight ble fanget, bestemmer spilleren seg for å reise tilbake dit i håp om å finne og redde Shield Knight. Før spilleren kan nå frem til tårnet er man nødt til å konfrontere og beseire alle medlemmene av Order of No Quarter, en gruppe riddere som tjener Enchantressen.

På reisen mot Skjebne-tårnet må spilleren også slåss mot mot sin tidligere rival Black Knight. Etter at han beseirer Black Knight for siste gang i utkanten av tårnet, avslører Black Knight at Enchantressen faktisk er Shield Knight - som er besatt av en ond ånd fra den forbannede amuletten. Så spilleren blir nødt til å beseire den onde ånden, og forvandle henne tilbake til Shield Knight. Amuletten forvandles deretter til et kraftig monster kjent som Remnant of Fate, som de må slåss mot sammen for å vinne.

## Referanser


## Eksterne lenker
*